Politikerne i Region Syddanmark tager nu hul på diskussionen om medicinsk cannabis i sygehusvæsenet. Det sker på et møde i sundhedsudvalget tirsdag.

Formand for regionens sundhedsudvalg, Poul-Erik Svendsen (S), lægger op til, at Region Syddanmark skal være åben for blandt andet at lægge faciliteter til forsøg med medicinsk cannabis.

- På nuværende tidspunkt mangler man eksakt viden om, hvor cannabis gavner. Jeg foreslår, at vi skal være åbne for at indgå et forsøgsarbejde, så man kan blive klogere på, hvor det giver mening at bruge lægeordineret cannabis, siger han.

Læs også : Sclerosepatienter kæmper for fri cannabis

Det forslag kan blive aktuelt, hvis politikerne på Christiansborg beslutter at legalisere brugen af medicinsk cannabis i Danmark. Det forslag fremsatte Alternativet tilbage i oktober 2015.

Sygehusene i Region Syddanmark har gode faciliteter til at lave forsøg med medicinsk cannabis, mener Poul-Erik Svendsen. Samtidig sikrer man, at patienter ikke skaffer cannabis andre steder, siger han:

- Vi har efterhånden hørt mange patienter sige, at de har gavn af det her, men mange gange må de skaffe det på en uværdig måde.